Serra 2011î de vera Ozgur Gundem, Azadiya Welat, Ajansê Xeberan ê Dîcle (DÎHA) û şîrketa vilakerdişê Firatî operasyonê qirkerdişê sîyasî ameybî kerdene û 46 rojnamegerî ameybî tepiştene, dima zî ameybî veradayene. Derheqê  rojnamegeran de dewayî ameybî akerdene. Na dewa sey ''Dewaya Çapemenîye ya KCKyî'' yena zanayene. Roniştişo 18. yê dewa Mehkemeya Cezaya Girane ya 3. ya Îstanbulî de ame kerdene. Kordînatorê SAMERî Yuksel Genç û rojnameger Huseyîn Denîz avûkatan reyde tewrê mehkeme bîyî.
Heyetê mehkeme pêro waştişê avûkatan red kerdî û roniştiş taloqê 2 temmuze kerd.
Roniştişo 11. ê dewaya muxabîra Ajansê Xeberan ê Etkînî (ETHA) Meşale Tolu  û endamê ESPyî zî tede dewaya 27 kesan zî Mehkemeya Cezaya Girane ya 29. ya Îstanbulî de ame kerdene. Wekîlê Partîya Keskan a Almanya Margit Stumpp û temsîlkarê Rêxistina Rojnamegeran ê Sînornênasan a Almanya û zaf rojnamegerî zî tewrê mehkeme bîyî.
Mehkeme bire daye ke şertê kontrolî yê edlîyî yê hukmweran dewam bikero û dewa taloqê 14ê temmuze biba.
